google/wiki40b huggingface dataset:
Arnold J. Toynbee

Arnold Joseph Toynbee (14. aprill 1889 – 12. oktoober 1975) oli Suurbritannia ajaloolane.
Toynbee elutööks oli 12-köiteline "A Study of History" ("Uurimus ajaloost"), mis püüdis kõiki ajaloolisi protsesse selgitada tsivilisatsiooniteooriaga. Toynbee on tugevalt mõjutatud Oswald Spengleri maailmavaatest (teda oma peateoses kordagi mainimata), kuid viimasest erinevalt ei pea kultuuri allakäiku ja hukkumist fataalselt paratamatuks.
Toynbee jagas maailma enam kui 20-ks tsivilisatsiooniks ning lahkas neid põhjalikult, kujundades teooria tsivilisatsioonide tõusust ehk kasvust, langusest ning hävingust. Nende ja väiksemate tsivilisatsioonidega seotud protsessidega seletas ta kogu ajaloo kulgu. Ent teised ajaloolased leidsid tema tööst palju ebatäpsusi ning ka vigu, mistõttu tema teooria peagi ajalooteaduse silmis tõsiseltvõetavuse kaotas. Samas oli see üks huvitavamaid ja põhjalikumaid kogu ajaloo süstematiseerimise katseid, mis oli ilmselt teadlikult kirjutatud ka vastukaaluks marksistlikule ajaloonägemusele.

Tunnustused

Arnold Joseph Toynbee valiti 1941. aastal Ameerika Filosoofiaseltsi välisliikmeks.
Carl Schmitt

"Die Diktatur"

1921. aastal sai Schmitt Greifswaldi ülikooli professuuri ning avaldas seal essee "Die Diktatur" ("Diktatuur"), milles analüüsis äsja rajatud Weimari vabariigi aluseid ning rõhutas presidendi ametit. Schmitti arvates suudab diktatuur väljendada rahva tahet seadusandlikust organist paremini. Diktatuur võib tegutseda otsustavalt, samas kui parlamendis esinevad paratamatult arutelud ja kompromissid.
Schmitt oli arvamusel, et kiireks ja otsustavaks tegevuseks võimeline valitsus sisaldab paratamatult diktatuuri elemente. Eriolukord (Ausnahmezustand) vabastab täidesaatva võimu seda tavaliselt siduvatest õiguslikest piirangutest. Suveräänsust määratleski Schmitt kui eriolukorra kehtestamise pädevust.

"Der Begriff des Politischen"

Kölnis kirjutas Schmitt oma kuulsaima teose "Der Begriff des Politischen" ("Poliitilise mõiste"), milles arendas välja teooria poliitikast kui erilisest huvisfäärist.

"Die Nomos der Erde"

1950. aastas esitas Schmitt oma käsitluse rahvusvahelistest suhetest. Ta lõi omapärase mõiste nomos, mis olevat rahvuse poliitilist ja sotsiaalset korda ruumiliselt nähtavaks tegev vahetu vorm. Nomos olevat mõõt, mille järgi maad jaotatakse ja ümber paigutatakse; samuti poliitiline, sotsiaalne ja religioosne kord, mille see protsess määrab. Schmitt rõhutas nomose vägivaldset iseloomu. Nomose vorm ei olevat mitte riigi territoorium, vaid "suurruum" (Grossraum). Suurruum hõlmas Schmitti järgi lisaks territooriumile õiguslikult sõltuvaid kolooniaid, aga ka mitteformaalseid impeeriume ja riikide konglomeraate.

Preislased Reichi vastu

Akadeemiliste ülesannete täitmise kõrval oli Schmitt 1932. aastal Reichi valitsuse esindaja kohtuasjas, millele viidatakse sageli kui "Preislased Reichi vastu." Selles vaidlustas sotsiaaldemokraatliku partei moodustatud Preisi valitsus oma laialisaatmise parempoolse von Papeni valitsuse poolt. Papenit kannustas parteid laiali saatma, kuna Preisi liidumaa oli kaugelt suurim ning moodustas vasakpoolsete võimubaasi. Saksa ajaloos kasutatakse selle vaidluse, mis viis Weimari vabariigi föderalismi faktilise lõpuni, kohta mõistet Preußenschlag.

Mõju

Carl Schmitti ideed on mõjutanud näiteks Giorgio Agambeni ja Jacques Derridad.
Samuel Frederick Gray

Samuel Frederick Gray (10. detsember 1766 – 2. aprill 1828) oli Briti botaanik ja farmakoloog.
Ta kirjutas muu hulgas teose "A Natural Arrangement of British Plants" (1821).
Tema pojad John Edward Gray ja George Robert Gray olid zooloogid.
Samuel Frederick Gray kirjeldatud taksonite juurde märgitakse autorilühend Gray.
Vesioina tänav

Vesioina tänav on tänav Tallinnas Nõmme linnaosas Vana-Mustamäe asumis. 
Vesioina tänav on Trummi tänavalt algav umbtänav, mis on enam-vähem põhja–lõunasuunaline ja ligikaudu 185 meetri pikkune.
Vesioina tänav sai nime 28. mail 2003 läheduses asuva vesioina järgi. Kuni 16. maini 1958 kandis Vesioina tänava nime samas piirkonnas asuv Padu tänav.
Johann Daniel Titius

Johann Daniel Titius (õieti Tietz; 2. jaanuar 1729 Konitz, Preisimaa – 11. detsember 1796 Wittenberg) oli saksa astronoom, füüsik ja bioloog.
Aastal 1752 lõpetas ta magistrikraadiga Leipzigi ülikooli. Temast sai Wittenbergi ülikooli õppejõud (professor). Alates 1756. aastast oli ta matemaatikaprofessor ja alates 1761. aastast ka füüsikaprofessor.
Ta tõlkis inglise, prantsuse ja ladina keelest.

Titiuse-Bode seadus

Ta on tuntud eelkõige selle järgi, et ta 1766 sõnastas Titiuse-Bode seaduse ning ennustas selle põhjal, et Päikesest 2,8 astronoomilise ühiku kaugusel on taevakeha.
Ta arvas, et see taevakeha on kindlasti väike, võib-olla mitte suurem kui mõni Marsi kaaslane. Hiljem väitis Johann Elert Bode, et tegemist on planeedisarnase taevakehaga. Hiljem leiti Ceres, mis tunnistati otsitud taevakehaks.
Titiuse auks on nimetatud asteroid 1998 Titius ja Titiuse kraater Kuul.

Piksevarras

Titius laskis ehitada Wittenbergi piksevarda, mille kohta on Berthold Auerbach kirjutanud jutustuse "Der Blitzschlosser von Wittenberg" ja mida on joonistustel kujutanud Adolph von Menzel.

Isiklikku

Titius elas Wittenbergis Collegienstraße 76.
Tal oli poeg, anatoom ja botaanik Salomon Constantin Titius.
Salatoimikud

Sisu

Seriaali keskmes on kaks FBI eriagenti, Dana Scully ja Fox Mulder, kes uurivad müstilisi, lahendamata jäänud ja paranormaalseid juhtumeid. Mulder (Duchovny) usub tulnukate olemasolusse ning on avatud paranormaalsetele nähtustele, samas kui tema teadlasest partner Scully on skeptik, kes otsib neile juhtumitele ennekõike teaduslikke seletusi. 
Seriaali episoodid jagunevad kaheks: nädala koletise (monster-of-the-week) osadeks ja seriaali mütoloogiat käsitlevateks (myth) osadeks. Nädala koletise episoodid, mis moodustavad umbes 2/3 kõigist “Salatoimikute” osadest, käsitlevad laia spektri seletamatutest nähtustest nagu vampiirid, koletised, vaimud jmt. Siia hulka kuuluvad ka kõik humoorika suunitlusega osad. Mütoloogia osades käsitletakse valitsuse vandenõu ja ufotemaatikat ning selle keskmes on suurel määral Mulderi õe Samantha kadumine, kui Mulder oli 12-aastane.

Film

37 000 aastat tagasi maeti ühte Texases asuvasse koopasse surmav saladus. Selle vallapääsemine võib tähendada kogu inimkonna hukku.
Fox Mulder ja Dana Scully segatakse nende karjääri suurimasse vandenõusse. Neile pakub kaheldava väärtusega abi paranoiline teadlane Alvin Kurtzweil (Martin Landau). Tõe otsinguid segavad asjaosalised, kellel on nii võim kui ka vahendid, et saladuse avalikuks tulemist vältida. Hoolimata sellest jõuavad agendid iga sammuga tõele lähemale, mis on suurem, kui nad arvata oskasid.
Tiina Randla

Tiina Randla (aastani 1978 Tomberg, sündinud 4. märtsil 1958 Jõhvis) on Eesti keskkonnabiotehnoloog.

Elulugu

Tiina Randla on mäeinseneride tütar.
Lõpetas 1977 Kohtla-Järve 5. Keskkooli, õppis 1977–79 TÜ-s bioloogia ja lõpetas 1983 Tallinna Polütehnilise Instituudi konserveerimise tehnoloogia erialal; loodusteaduste magister (1998, TTÜ), väitekiri "Põlevkivifenoole sisaldavate heitvete mikrobioloogiliste puhastusprotsesside uurimine Ida-Virumaa keskkonnaseisundi jätkusuutlikkuse kontekstis". 1982–90 TTÜ orgaanilise ja biokeemia kateedri insener ja tehnik, 1990–92 biotehnoloogia labori nooremteadur, 1993–95 keemiainstituudi biokeemia õppetooli laborant, 1995– assistent.

Teadustöö

Uurimisvaldkond: jätkusuutliku arengu kvantitatiivse hindamise võimalused, keskkonnabiotehnoloogia protsessid. Umbes 30 teadustrükist.
Adenoom

Adenoom on healoomuline kasvaja, mis lähtub näärmekoest.
Adenoom võib muutuda ka pahaloomuliseks (adenokartsinoom, adenosarkoom).
Elmar Reimers

Elmar Reimers (sündinud 11. märtsil 1929 Gattšinas Petrogradi kubermangis) on Eesti matemaatik.

Elulugu

Elmar Reimers on trükitöölise poeg.
Ta lõpetas aastal 1949 Tallinna 20. Keskkooli, aastal 1954 Tartu Ülikool Riikliku Ülikooli matemaatikuna ja 1957 TÜ aspirantuuri; füüsika-matemaatikakandidaat (1959, TÜ), väitekiri "Keskväärtusteoreemid kahekordsete ridade teoorias". Oli 1957–59 TÜ geomeetria kateedri ja 1959–61 matemaatilise analüüsi kateedri vanemõpetaja, 1961–66 dotsent, 1966–68 vanemteadur, 1968–96 dotsent.

Teadustöö

Uurimisvaldkond: matemaatiline analüüs, summeerimismenetluse üldistamine nn kontinuaalsete menetluste sissetoomisega, jadade ekvivalentsuse probleemi püstitamine, mis üldistab tuntud Tauberi probleemi. 42 teadustrükist.
Palade Silmaallikas

Palade Silmaallikas (ka: Kukemäe allikas) on allikas Hiiu maakonnas Hiiumaa vallas Palade külas.
Allikas avaneb aluspõhjaastangu jalamile moodustunud 100 m läbimõõduga allikasoos (Silmaallika soo). Allika läbimõõt on 0,8 m ja sügavus 0,7 m.
Sirje Puura

Sirje Puura (neiuna Kuhlberg, sündinud 6. veebruaril 1949) on eesti laulja, rahvusooperi Estonia ooperi- ja operetisolist.
Õppinud 1959–1969 Vanemuise balletistuudios, lõpetanud 1971 Tartu Muusikakooli ja 1976 Tallinna Riikliku Konservatooriumi laulu erialal.
Aastast 1974 on Estonia teatri solist.
Esinenud kontserdilauljana nii Eestis kui ka välismaal ning solistina vokaalsümfooniliste suurvormide ettekannetel. Ta on kaasa teinud mitmes filmis ja telesaates.

Isiklikku

Sirje Puura abikaasa on laulja Väino Puura. Ka nende poeg René tegeleb muusikaga.
Kaseiinvärv

Kaseiinvärv ehk kohupiimavärv on liimvärv, mille liimaineks on piimavalk (kaseiin). Kaseiinvärv on traditsiooniline värv seinte ja lagede viimistlemiseks kuivades ruumides.  
Kaseiinvärvi põhikoostisosadeks on kaseiin (liimaine), kriidipulber (täiteaine) ja vesi. Värvi toonitakse värvipigmentidega. Tavaliselt kasutatakse värvi segamiseks ainult looduslikke koostisained. Kaseiinvärv on hingav, st laseb läbi veeauru.
Hami ja khomani südamaa

Hami ja khomani südamaa (ǀXam and ǂKhomani heartland) on alates 15. maist 2004 UNESCO kultuuripärandi nimistu proovinimekirja kuuluv kahest piirkonnast koosnev ala Lõuna-Aafrika Vabariigis Põhja-Kapimaa provintsis. Esimene piirkond paikneb Upingtonist lõunas, teine põhjas.
Hamid ja khomanid (õigemini nuud) olid kaks sugulaskeeli kõnelevat bušmanite rühma; nad kõnelesid lõunakhoisani keelte hulka kuuluvaid hami (välja surnud) ja nuu keelt (välja suremas). Mõlema rahva järglaste seas on afrikaani keelt kõnelevaid värvilisi.
Mõlemad piirkonnad on täpselt piiritlemata. Need on poolkõrbe ja kõrbealad. Lõunapoolne piirkond on osa Ülem-Karoost, põhjapoolne piirkond osa Lõuna-Kalaharist. Mõlemas piirkonnas on arvukalt arheoloogilisi muistiseid, sealhulgas hiliskiviajast. Lõunapoolses piirkonnas on palju kaljujooniseid.
Avelin

Avelin on naisenimi.
2019. aasta seisuga oli see Eestis esinemissageduselt 1907. naisenimi. 1. jaanuari 2019 seisuga oli Eestis eesnimi Avelin 18 naisel.
Henepola Gunaratana

Bibliograafia

Mindfulness in Plain English, Wisdom Publications (1992), ISBN 0-86171-321-4. Arvutivõrgus siin
Guberņa mõis

Guberņa mõis (Guberņas muiža, vanasti ka Gubernementes muiža) oli riigimõis Lätis Riia linnas Bolderāja asumis. Saksa keeles Gouvernementshof.
Kunagi Fersenitele kuulunud mõis riigistati aastal 1690. Mõis jäi riigimõisaks kuni kahekümnenda sajandini. XIX sajandi lõpus rajasid vennad Bērziņsid mõisa juurde saekoja, millest on tänapäeval välja kasvanud SIA "Bolderāja". Mõisa enda hooned on tänapäevaks hävinud, isegi nende täpne asukoht pole enam teada.
Regioon (Inglismaa)

Traditsioonilised regioonid

Inglismaal on suuremate piirkondade eristumine seotud nii ajalooliste kui ka geograafiliste põhjustega. Inglismaa põhjasosas näiteks Penniinid eraldavad idaosa lääneosast, selliste jõgede nagu Humber, Thames ja Severni estuaarid on looduslikud barjäärid, mis eraldavad suuremaid piirkondi.
Kaheksa traditsioonilisi geograafilist regiooni – South West, South East (sealhulgas Suur-London, kuigi sageli on seda vaadeldud ka eraldi regioonina), West Midlands, East Midlands, East Anglia, North West, Yorkshire ja North East – on sageli peetud Inglismaa standardregioonideks, kuigi nad ei ole kunagi täitnud haldusfunktsioone.
1990ndail korrigeeris valitsus regioonide piire, muutis mõne nime ning asutas igasse regiooni regionaalarengu agentuuri (government development agency).

Regioonid kui haldusfunktsioonidega piirkonnad (1994–2011)

1994. aasta aprillis korrigeeris John Majori valitsus traditsiooniliste regioonide piire ja nimesid ning lõi igasse Inglismaa regiooni valitsusasutuse government office'i, millesse kuulusid muuhulgas kaheteistkümne Briti ministeeriumi esindajat. Government office'id omasid mõningast vastutust keskvalitsuse poliitika elluviimisel regioonides. Kokku oli neid 10 – vastavalt regioonide arvule. Pärast seda, kui Merseyside'i regioon likvideeriti 1998. aastal ja see piirkond läks Loode-Inglismaa regiooni koosseisu, on regioonide arv üheksa. 
Suur-Londoni regioon kattub Suur-Londoni halduspiirkonnaga, kus valitakse aastast 2000 otse nii Londoni linnapea (Mayor of London) kui ka assamblee (London Assembly). 
Ülejäänud kaheksas regioonis moodustati 1994. aastal regionaalsed assambleed (regional assemblies), mille koosseis täideti kaudsete valimiste teel. Regionaalsed assambleed kaotati regioonides Gordon Browni valitsuse ajal ajavahemikus 2008–2010 ja need asendati väiksemakoosseisuliste, kuid piiratud haldusvõimuga local authority leaders' board'idega ('kohalike omavalitsusjuhtide komiteed'), kuhu määravad oma esindajad kohalikud omavalitsused ja keskvalitsuse ministeeriumid. Osa regionaalsete assambleede funktsioone anti üle 1997. aastal loodud regionaalarengu agentuuridele (regional development agencies).
Aastal 2007 seadis Gordon Browni valitsus sisse Briti valitsuses iga regiooni jaoks oma regionaalministri ametikoha. Ministrid tegutsesid kuni aastani 2010. Juunis 2010 ametisse astunud Briti koalitsioonivalitsus teatas oktoobris 2010 oma otsusest kaotada government office'id hiljemalt märtsis 2011.
Ferhat Abbas

Ferhat Abbas (24. oktoober 1899 – 23. detsember 1985) oli Alžeeria vabadusvõitleja ning poliitik.
1. novembril 1954 alustas ta Rahvusliku Vabastusrinde (Front de Libération Nationale) eesotsas geriljarevolutsiooni Prantsuse võimude vastu.
1956 põgenes ta Kairosse ja juhtis 1958–1961 Alžeeria eksiilvalitsust Tunises. 18. novembril 1962 lepiti kokku relvarahus Prantsusmaaga ja Abbasist sai Alžeeria rahvuskogu president ja ajutine riigipea. 1964 pandi ta koduaresti.
Lõunakolmnurk

Lõunakolmnurk (ladina Triangulum Australe. lühend TrA) on väike lõunataeva tähtkuju Linnuteel, mille kolm eredamat tähte moodustavad peaaegu võrdkülgse kolmnurga.
Lõunakolmnurk katab 110 ruutkraadi ja on pindalalt 88 tähtkuju seas 83. kohal. Heledaimad tähed on oranž hiid Alpha Trianguli Australis (1,91ᵐ) ja Beta Trianguli Australis (2,83ᵐ).
Lõunakolmnurk on üks 12 tähtkujust, mille moodustas hollandi astronoom Petrus Plancius meresõitjate Pieter Dirkszoon Keyseri ja Frederick de Houtmani lõunataeva vaatluste põhjal. Seda kujutati 1598 valminud taevagloobusel. Esimest korda kujutati seda täheatlases 1603. aastal – Johann Bayeri "Uranometrias".
Alfa Romeo Giulia

Alfa Romeo Giulia on autotootja Alfa Romeo mudel, mida esitleti esmakordselt 2015. aasta juunis ja mis tuli turule veebruaris 2016. 
Samanimelist autot tootis Alfa Romeo ka aastatel 1962-1978. Alfa Romeo Giulia on hea juhitavusega tagaveoline sedaan, mis on tegus alternatiiv seda autoklassi valitsevale BMW 3. seeriale.
Ahvenamaa lipp

Ahvenamaa lääni lipp on Soome autonoomse lääni Ahvenamaa lipp. Lipp võeti ametlikult kasutusele 3. aprillil 1954. See on põhivärvilt sinine, millele on lisatud kahevärviline Skandinaavia rist. Lipu alus on Rootsi lipp, millele on lisatud punane rist. Kollane (PMS 116C) ja sinine (PMS 2945C) pärinevad Rootsi lipult, kollane ja punane (PMS 186C) aga Soome vapilt. Lipu väljad on jaotatud horisontaalselt 16+3+4+3+26 ja vertikaalselt 12+3+4+3+12.
Ahvenamaa eelmine lipp oli horisontaalsete võrdsete väljadega sini-kolla-sinine lipp, mis oli mitteametlikult kasutusel 1922-1954.
Antigone (Sophokles)

Antigone (vanakreeka keeles Ἀντιγόνη) on tragöödia, mille kirjutas Sophokles hiljemalt aastal 441 eKr.
See on kolmest Teeba näidendist (Teeba triloogia) viimane, kuid see kirjutati esimesena. Näidend laiendab Teeba legendi ning algab sealt, kus Aischylose "Seitse Teeba vastu" lõppeb.
Mabon

Mabon on kõmri emajumalanna Modroni poeg. Tuntud ka Valguse Poja nime all.
Maboni nime all peetakse ka Wicca'laste üks kaheksast aasta pidustusi - sügisene pööripäev (21. september).
Soojuskihistus

Soojuskihistus (ka soojuskihitus) on mingi veekogu veemassiivi jaotumus temperatuuri alusel kihtideks (veekogude stratifikatsioon).
Soojuskihistus sõltub eelkõige vee erinevast tihedusest kraaditi ja veekogu laiuskraadist Maal.
Kuna Eesti asub parasvöötmes, saab eristada veekogude (järvede ja veehoidlate) 2 stratifikatsiooni- ja 2 tsirkulatsiooniperioodi: suvine ja talvine stratifikatsioon ning kevadine ja sügisene tsirkulatsioon; sellest tulenevalt nimetatakse parasvöötme veekogusid dimiktiliseks.
Riigikohtu otsus 3-1-1-125-06

Otsus 3-1-1-125-06 (Kriminaalasi Jüri Rosina süüdistuses KarS § 141 lg 2 p 1 järgi) on Eesti Riigikohtu lahend 3-1-1-125-06, milles kohtud on käsitlenud kuidas suhestuvad ühelt poolt siseriiklik õigus ja teiselt poolt Euroopa Liidu Nõukogu raamotsus, mille toimet siseriiklikule õigusele on Euroopa Liidu Kohus käsitlenud 16. juuni 2005. a otsuses asjas C-105/03 (edaspidi Pupino lahend).

Asjaolud

Kriminaalasja lahendamisel tõusetus küsimus, kas ja kui, siis millistel eeldustel võib kohus rajada enda otsuse alaealise kannatanu kohtueelses menetluses antud ütlustele, kannatanut ennast kohtuistungil üle kuulamata.
Alama astme kohtud ning Riigikohus on viidanud Pupino lahendile, kus Euroopa Kohus märkis, et liikmesriigi kohtu kohustus viidata asjakohaste siseriiklike õigusnormide tõlgendamisel raamotsuse sisule on piiratud õiguse üldiste põhimõtetega, sellistega nagu õiguskindluse ja tagasiulatuva jõu puudumise põhimõtetega. Siseriikliku õiguse tõlgendamine peab olema kooskõlas liikmesriigi peamiste õiguspõhimõtetega. Liikmesriigi kohtul on kohustus viidata asjakohaste siseriiklike õigusnormide tõlgendamisel raamotsuse sisule ning see kohustus lõpeb siis, kui neid õigusnorme ei ole enam võimalik kohaldada selliselt, et saavutatakse raamotsusega kooskõlas olev tulemus.
Kooskõlaline tõlgendamine ei saa olla aluseks siseriikliku õiguse contra legem tõlgendusele. See põhimõte nõuab, et liikmesriigi kohus kaaluks siseriiklikku õigust kui tervikut. Raamotsust tuleb tõlgendada järgides põhiõigusi. Kohtu ülesanne on siseriikliku õiguse tõlgendamisel veenduda, et raamotsuses märgitud meetmete kohaldamine ei muuda isiku vastu suunatud kriminaalmenetlust ebaõiglaseks Konventsiooni artikkel 6 mõttes, nagu Euroopa Inimõiguste Kohus on seda tõlgendanud.

Kohtuotsus

Pupino lahendist tuleneb, et raamotsus tuleb kaasata vaid siseriikliku õiguse tõlgendamisele. Tõlgendus ei tohi ületada siseriiklikus õiguses sätestatud piire ja selle tõlgendamise tulemil ei tohi menetlus kujuneda süüdistatava suhtes ebaõiglaseks. Riigikohtu hinnangul oleks eelmenetluse käigus kogutud ütluste tõendite hulka kuulumise lubamine vastuolus eelmainitud põhimõtetega. Selline tõlgendus oleks samuti contra legem, kuna see oleks vastuolus seadusandja tahtega.
Conrad Bangkok

Conrad Bangkok on viietärnihotell, mis asub Tai pealinnas Bangkokis.  
Hotellis on 14 tüüpi tube ja sviite, kokku 391 tuba ja sviiti. Hotellis on kuus restorani ja ootesaali: Liu, City Terrace, KiSara, Diplomat Bar, Cafe@2 ja Deli by Conrad. Hotellis on ka spaa, spordisaal, bassein, tenniseväljak ja katusel asub jooksurada.
Nõmme Kultuurikeskus

Nõmme Kultuurikeskus on aastast 1945 Tallinnas Nõmmel tegutsev kultuuriasutus. See asub aadressil Turu plats 2.
Nõmme Kultuurikeskust haldab Nõmme linnaosavalitsus.

Ajalugu

1924. aastal ehitati arhitekt Ferdinand Adoffi projekti järgi Nõmme turu kõrvale kino, mis sai nimeks "Soleil". 1929. aastal vahetas see omanikku ning nimetati ümber "Roxiks". Iga uue omanikuga käis kaasas ka uus nimi – 1933. aastal "Uus Roxi", 1934. aastal "Sparta" ning 1936. aastal "Endla". Filme näidati majas kuni 1944. aasta sügiseni, siis hoone natsionaliseeriti ning sellesse kolis NKVD ohvitseride kool ning Nõukogude piirivalve üksus. 15. oktoobril 1945 asutati Tallinna Töörahva Saadikute Nõukogu Täitevkomitee aktiga Tallinna kultuurimaja Nõmmel. 1948. nimetati see ümber Nõmme Kultuurimajaks ning 1994. aastast kannab hoone Nõmme Kultuurikeskuse nime.

Huvitegevus

Nõmme Kultuurikeskuses on tegevust alustanud mitmed tänaseni tegutsevad isetegevusringid – nii alustas juba 1945. aasta suvel rahvatantsurühm, mis tänapäeval kannab nime Känd ja Käbid, 1954. aastal Horre Zeigeri eestvedamisel bigbändning 1957. aastal naiskoor Nõmme. Väga populaarsed olid kultuurimaja tantsuõhtud, mille tarbeks tegutses majas oma tantsuorkester. Pikka aega tegutsesid majas draamaring, filmi- ja tsirkusestuudio. Eesti Vabariigi taastamisega said väga populaarseks noorte rokikontserdid nii kultuurimajas kui ka naabruses asuvas kinos “Võit“. Klubi 326 omandas tookord lausa legendaarse kuulsuse.

Tänapäev

2016. aastal tegutses Nõmme Kultuurikeskuses ligi 40 huviringi ning igal nädalal külastas maja umbes 1400 inimest. Aastas toimub ligi 200 sündmust – kontserti, etendust, tantsuõhtut ning palju muud. Maja on avatud kõigil päevadel nädalas.
Pravoslavnõi Sobessednik

Pravoslavnõi Sobessednik (venekeelse täieliku nimega Православный собеседник : ежемесячная газета Эстонской Православной Цервки Московского Патриархата) on Moskva Patriarhaadi Eesti Õigeusu Kiriku häälekandja, mis ilmub aastast 2017 Tallinnas (enne seda ilmus Mir Pravoslavija). Ajalehe peatoimetaja on olnud metropoliit Kornelius (Jakobs). Ajaleht ilmub üks kord kuus.
Miloš Forman

Miloš Forman, tegelikult Jan Tomáš Forman (18. veebruaril 1932 Čáslav – 13. aprill 2018 Connecticut) oli Tšehhi ja Ameerika Ühendriikide filmilavastaja ja stsenarist, Tšehhoslovakkia kino peamisi uuendajaid.

Elu

Forman sündis Tšehhoslovakkias Čáslavi linnas. Tema ema Anna Forman (sündinud Švábová) pidas suvehotelli, tema isa Rudolf Forman oli professor. Tema vanemad olid protestandid. Natsiokupatsiooni ajal mainis üks põrandaaluse antifašistliku liikumise liikmeid Gestapos ülekuulamisel Rudolf Formani kui põrandaaluses liikumises osalejat. Ta arreteeriti süüdistatuna keelatud raamatute levitamises ning suri 1944. aastal Buchenwaldis. Formani ema suri 1943. aastal Auschwitzis. Forman on öelnud, et ta ei mõistnud täielikult oma vanematega juhtunut enne kui ta nägi 16-aastaselt filmikaadreid koonduslaagritest. Forman elas Teise maailmasõja ajal oma sugulaste juures. Hiljem sai ta teada, et tema bioloogiline isa oli tegelikult juudi päritolu arhitekt Otto Kohn.
Pärast sõda käis ta koolis Poděbrady kuurortlinnas, kus tema kaasõpilased olid näiteks Václav Havel, vennad Mašínid ning tulevased filmitegijad Ivan Passer ja Jerzy Skolimowski. Hiljem õppis ta stsenaristiks Praha Muusika ja Draamakunsti Akadeemias, mille lõpetas 1956.
Praha kevade ajal 1968. aastal oli ta Pariisis oma esimese USA filmi läbirääkimistel. Tšehhi kinostuudio, kus Forman töötas, vallandas ta süüdistatuna ebaseaduslikus maalt lahkumises. Forman emigreerus samal aastal USAsse ning sai 1977. aastal USA kodakondsuse. Lisaks filmitegemisele õpetas ta alates 1978. aastast Columbia ülikooli filmiteaduskonnas (praegu emeriitprofessor).

Isiklikku

Formani esimene abikaasa oli Tšehhi filminäitleja Jana Brejchová, kellega ta kohtus filmi Štěňata (1957) tegemisel. See abielu kestis 1958–1962. Formani teine abikaasa oli Tšehhi näitleja Věra Křesadlová-Formanová, kellega tal on kaksikud pojad, Petr Forman ja Matěj Forman (sündinud 1964). See abielu kestis 35 aastat (1964–1999). 28. novembril 1999 abiellus Forman Martina Zbořilovága, kellega tal on samuti kaksikud pojad, Jim ja Andy (sündinud 1999, saanud nime Jim Carrey ja Andy Kaufmani järgi).
Heinrich Julius

Heinrich Julius (15. oktoober 1564 – 30. juuli 1613) oli Braunschweig-Lüneburgi hertsog ja Wolfenbütteli vürst aastast 1589 kuni oma surmani. Aastal 1576 sai temast protestantliku Helmstedti ülikooli esimene rektor.
Aromaanlased

Aromaanlased (aromaani keeles rrãmãnj või armãnj) on itaalikutest põlvnev Balkanimaade vähemuslik põlisrahvus. Tänapäeval elavad nende järeltulijad põhiliselt Dobruja (Ida-Rumeenia) kui ka Kesk- ja Põhja-Kreeka ning vähem Lõuna- ja Kesk-Albaania, Makedoonia, Kosovo ja Edela-Bulgaaria asualadel.